Man dood ná hy in graansilo valFoto ter illustrasie. ŉ Man is Maandagoggend dood nadat hy in ŉ graansilo by ŉ Bloemfonteinse fabriek in die Vrystaat geval het. Russel Meiring, woordvoerder van ER24, het gesê nooddienste is omstreeks 10:20 na die fabriek ontbied waar die man, vermoedelik in sy 40’s, by die graansilo ingeval het. Met hul aankoms op die toneel was werkers reeds besig om die graansilo oop te breek om by die man uit te kom. Nooddienste het die werkers bygestaan waarna die man ná ŉ gespook bevry is. Volgens Meiring het die man geen teken van lewe getoon nie. Paramedici het tevergeefs mond-tot-mondasemhaling toegedien waarna hy 20 minute later op die toneel dood verklaar is. Verdere besonderhede rakende die voorval is onbekend en word ondersoek.